Information angående behandling af rynker med botulinum toksin i WELLNESSCLINIC.GL.

I WELLNESSCLINIC.GL går vi meget op i faglig ekspertise, hvorfor alle behandlinger med botulinum toksin kun udføres af læge. Vi lever op til den danske sundhedsstyrelses krav om forundersøgelse med 48 timers betænkningstid inden mulig behandling. Det krav er ufravigeligt! Dette er også gældende for klienter, der har været behandlet med botulinum toksin i Danmark.

Som årene går, bemærker mange, at de før så charmerende smilerynker omkring øjnene bliver permanente og giver et tiltagende ældet udseende. I de senere år er flere behandlingsmetoder mod rynker dukket op.

Et af metoderne er injektioner af botulinum toksin i muskulaturen lige under ansigtshuden.

 I Danmark findes botulinum toksin i fem præparater, nemlig præparaterne ”Botox” og ”Vistabel” fra firmaet Allergan, ”Dysport” fra firmaet Ipsen, ”Xeomin” fra firmaet Merz Pharma og ”Azzalure” fra firmaet Galderma Nordic. I WELLNESSCLINIC.GL bruger vi Dysport.

Præparatet virker ved at blokere de nerveender, der forsyner muskulaturen i ansigtet. Der er tale om små mængder toksin og virkningen beror på, at huden glattes ud fordi muskulaturen under den afslappes. Injektionerne anlægges lige ud for ydre øjenkrog, mellem øjnene eller i panden. Der kan også behandles omkring munden for rynker, ligesom nedadhændende mundvige kan behandles med injektioner ved kæbekanten. Nerveenderne vil med tiden (typisk 2-3 måneder) gradvist begynde at fungere igen og en gentagelse af behandlingen kan efter behov foretages efter ca. 3 måneder. Det anbefales, at man ikke kommer til ny behandling, før der er gået mindst 3 måneder, da der ellers er risiko for, at immunforsvaret ”opdager” det fremmede protein, som botulinum toksinet er, og danner antistoffer. Disse kan nedbryde præparatet, som derved mister sin virkning.

Behandlingen er ikke effektiv overfor rynker forårsaget af løs hud f.eks. ”poser under øjnene”.

Bivirkninger:

Toksinet kan bevæge sig ind over det øvre øjenlåg og fremkalde ”ptose”, d.v.s. øjenlåget ”hænger”. Denne bivirkning kan vare 2-6 uger og er sjælden. For at minimere risikoen injiceres kun minimale doser lige over øjenlåget og det anbefales, at man ikke berører de injicerede områder de første 3-4 timer efter injektionerne. Det er desuden en fordel at starte forsigtigt med små doser. Injektionerne kan være forbundet med kortvarig smerteoplevelse og ubehag. Der kan optræde rødme, blødning og infektioner på injektionsstedet.

Det anbefales, at man på behandlingsdage undgår sminke i ansigtet, da det alligevel skal renses af før behandlingen af hensyn til infektionsrisiko.

Hvem kan ikke få behandling med botulinum toksin

Personer der ikke har underskrevet den skriftlige samtykke

Personer under 18 år

Berusede eller psykotiske personer

Gravide eller ammende

Personer i behandling med blodfortyndende medicin eller som får aminoglycoside.

Personer med visse nerve- eller muskelsygdomme

Personer med allergi overfor humant albumin eller lactose

Den danske sundhedsstyrelses og den grønlandske landslæges regler

WELLNESSCLINIC.GL er i forvejen registeret af Landslægen til kosmetiske behandlinger. Ifølge det danske cirkulære for kosmetisk behandling skal der være en betænkningstid på mindst 2 dage fra forbesøg, hvor denne skrivelse er udleveret, til behandlingen, når der er tale om 1. besøg i klinikken. Herefter er betænkningstid ikke nødvendig. Man har ret til at medbringe en bisidder ved såvel forbesøg som ved alle behandlinger. Man skal oplyse sit fulde navn og CPR nummer. Der vil i forbindelse med behandlingen blive taget et foto af ansigtet. På dette foto afmærkes behandlingspunkterne. Fotos og journaler opbevares fortroligt og vil kunne anvendes i samråd med kunden i tilfælde, hvor der kan være brug for dokumentation i forbindelse med behandling.

Nuuk d. 17. august 2019

 Ole Gredal, dr.med., speciallæge i neurologi

Til første gangs kunder, som ønsker kosmetisk behandling med botulinum toksin i WELLNESSCLINIC.GL.

Den danske lovgivningen omkring kosmetiske behandlinger bestemmer, at der skal gå mindst to dage mellem, at kunden bliver skriftligt og mundtligt informeret om behandlingen, dens konsekvenser og mulige bivirkninger og selve behandlingen. Selve den kosmetiske behandling kan derfor først foretages, når kunden, mindst to dage senere, har givet, det loven kalder, informeret skriftlig samtykke. Denne regel gælder også for kunder, som tidligere har fået behandlinger på en anden klinik.

Der skal gå kortest mulig tid mellem kundens informerede samtykke og behandlingen.

For nye kosmetikkunder starter behandlingsforløbet altså med, at kunden først skal have et møde med klinikkens speciallæge. Dette forbesøg bestilles på tlf.: 49 11 11 eller på klinikkens webside WELLNESS.GL under menuen ”Kontakt os”.

Til såvel forbesøget, som til evt senere behandling, er kunder altid velkomne til at tage en bisidder med.

Vi tager ikke betaling for for besøget, så ud over ulejligheden koster det ikke den nye kunde noget og der er ingen forpligtigelse til efterfølgende at blive behandlet.

Tillige bestemmer lovgivningen, at der skal tages et foto af kunden inden en behandling. Dette gælder også for kunder, som før har været i behandling.

Alle vore behandlinger foretages alene af speciallæge i neurologi. Han er registreret af den grønlandske landslæge til at foretage disse behandlinger.

Nuuk d. 17. augsut 2019

 Ole Gredal, dr.med., speciallæge i neurologi

Samtykkeerklæring til klienter, der ønsker kosmetisk behandling med botulinum toksin i WELLNESSCLINIC.GL.

Navn: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

CPR.nr.: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Jeg har ønske om behandling med botulinum toksin af: glabella, pande, kragetæer, mundvig, læber, masseterhypertrofi og platysma.

Objektivt ses rynker i områderne: glabella, pande, kragetæer, mundvig og læber. Desuden masseterhypertrofi og platysmastrrenge.

Jeg har fået information om botulinum toksinets virkning og bivirkninger og har fået skriftligt informations materiale. Modtagelse af denne er dokumenteret med dato og klientens underskrift.

Klienten er orienteret om, at behandlingen med botolinum toksin tidligst kan gives 2 døgn efter informeret samtykke.

Dato: \_\_\_\_\_\_\_\_\_\_\_\_\_\_\_ Underskrift: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dato og underskrift af speciallæge Ole Gredal

Dato: \_\_\_\_\_\_\_\_\_\_\_\_\_\_\_ Underskrift: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_